Rosa Lund (EL), 2024-12-17:
Jeg vil sige til hr. Mikkel Bjørn, at i det kvarter, jeg er vokset op i, Blågårds Plads i København, var der desværre somaliske medborgere, som blev udsat for racisme af medborgere fra lande, som ligger i Mellemøsten.
Så ja, selvfølgelig kan det ske.
Jeg troede også, at jeg var på til sidst; sådan kan man bytte rundt på reglerne for beslutningsforslag og forespørgselsdebatter – det må I undskylde. »
I Danmark skal der være plads til at være den, man er.
Derfor vil regeringen sammen med aftalepartierne bag finansloven lave en handlingsplan, der bekæmper racisme i dens mange grimme afskygninger.
På mit eget område skal vi bl.a. blive endnu bedre til at håndtere hadforbrydelser ...
Med en konkret handlingsplan er det mit håb, at vi kan bekæmpe racisme bredt i samfundet, og jeg ser frem til arbejdet sammen med de øvrige partier.«
Sådan sagde daværende justitsminister Nick Hækkerup tilbage i januar 2022, altså for lige knap 3 år siden, da et politisk flertal bestående af den daværende socialdemokratiske regering med opbakning fra Radikale Venstre, SF, Alternativet, Kristendemokraterne og selvfølgelig Enhedslisten besluttede at afsætte penge til en handlingsplan mod racisme.
Behovet for handlingsplanen er ikke blevet mindre på de 3 år, der er gået.
Det tror jeg egentlig også regeringen endelig indså, da vi så den stigende tendens til antisemitisme, der blussede op efter den 7. oktober sidste år.
Heldigvis kunne regeringen jo dengang finde ud af at rykke relativt hurtigt og dermed sikre den udvidede beskyttelse mod hadforbrydelser, som vi førstebehandlede lige før.
Det synes jeg er en god ting.
Vi har jo længe vidst det i Enhedslisten, men som regeringen måske har lært fra arbejdet med handleplanen mod antisemitisme, så er det, at diskrimination og had mod minoriteter hænger sammen.
Hvis du er typen, der kan finde på at overfuse en person, fordi de har jødisk baggrund, er du med al sandsynlighed også typen, der kan finde på at gøre det mod andre, der ikke ligner dig eller mener det samme som dig.
Den følelse, der beskrives, når minoriteter udsættes for had, er den samme følelse, uanset om man er muslim, jøde eller transperson.
Derfor kan vi bruge mange af de samme værktøjer til at bekæmpe diskrimination og had.
Da der blev indkaldt til forhandlinger om handleplanen mod antisemitisme, foreslog vi, at regeringen samtidig fik udarbejdet handleplanen mod racisme – bedre sent end aldrig.
Dermed ville der være en gennemgående rød tråd i, hvilke knapper man kan skrue på.
Samtidig kan vi se på det lovforslag, vi lige har behandlet, at den udvidede beskyttelse mod hadforbrydelser også omfatter alle former for hadforbrydelser mod alle minoriteter omfattet af racismeparagraffen.
Så vi kunne faktisk have lavet en handleplan, som gælder for alle minoritetsborgere.
I Enhedslisten er vi forundrede – og jeg må sige rasende – over tidsforløbet.
Indtil videre har det taget 3 år at udarbejde en handlingsplan mod racisme.
Jeg er glad for, at ministeren i dag anerkender, at det har taget for lang tid.
Jeg er også glad for, at vi endelig er blevet indkaldt til mødet, og jeg er meget spændt på, hvad der kommer ud af det møde, og hvad regeringen har tænkt sig at lægge op til.
Vi er også forundrede over, at handleplanen skulle flyttes til Udlændinge- og Integrationsministeriet med følgende begrundelse, og nu citerer jeg: »... at de medborgere, der kan rammes af racisme i vidt omfang er udlændinge eller efterkommere af udlændinge, og at indsatsen mod racisme har en naturlig sammenhæng med integrationsindsatsen.«
Det mener jeg er en gang vrøvl.
Jeg synes, den forklaring, ministeren kom med fra talerstolen lige før, var markant bedre, så lad os holde fast i den.
Det er et grundlæggende problem i det danske samfund, at der findes borgere, der tror, det er okay at hade andre mennesker, fordi de har en anden hudfarve end dem selv.
På kujonagtig vis oplyser regeringen ikke engang os partier, som har fundet pengene til handleplanen, om, at den flytter ministerie, men overlader det til et aktstykke i Finansministeriet og tænker: Det opdager de nok ikke.
Men det opdager vi, vil jeg bare sige.
Og vi er utilfredse med det.
Når det er sagt, synes jeg, det er godt, at vi nu endelig får rykket på det her, men jeg er ærgerlig over, at der skulle, jeg ved ikke hvor mange udvalgsspørgsmål til, og at der skulle, jeg ved ikke hvor mange samråd til – og nu den her forespørgselsdebat.
Jeg vil nu på vegne af os partier, der har indkaldt den her debat,
læse følgende forslag til vedtagelse op: Forslag til vedtagelse
»Folketinget konstaterer, at racisme i Danmark er et alvorligt problem, der medfører diskrimination og utryghed, og at udviklingen desværre ikke går i den rigtige retning.
Ligesom med den netop vedtagne handleplan mod antisemitisme konstaterer Folketinget, at der er et stort behov for, at regeringen får udarbejdet handleplanen mod racisme, som Folketingets flertal blev enige om i 2022, således at vi hurtigst muligt kan sikre minoritetsborgeres rettigheder og tryghed.«